প্রেম ভেঙে যাওয়ার প্রতিশোধ নিতে নিজের প্রাক্তন প্রেমিকার নগ্ন ছবি পর্ন সাইটে পোস্ট করে দিল এক যুবক। কিন্তু তার পর সরকারি তরফে যে পদক্ষেপ নেওয়া হল, তা আরও অমানবিক। 
দিল্লি বিশ্ববিদ্যালয়ের ছাত্রী ২২ বছর বয়সি স্বাতী দ্বিবেদি (নাম পরিবর্তিত)-র সঙ্গে সম্পর্ক ছিল এক যুবকের। কয়েক মাস আগে স্বাতী কলেজের ড্যান্স সোসাইটিতে যোগ দেওয়ায় অসন্তুষ্ট হয় তাঁর প্রেমিক। পরিণামে ব্রেক আপ হয়ে যায় দু’জনের। অভিযোগ, এর বদলা নিতেই পর্ন সাইটে তরুণীর অশ্লীল ছবি পোস্ট করে দেয় ওই যুবক।  
পর্ন সাইটে হপ্তা দু’য়েকের মধ্যেই জনপ্রিয় হয়ে ওঠে এক্স-গার্লফ্রেন্ডের ছবিগুলি। স্বাতী জানতেনও না এই ঘটনা সম্পর্কে। এক বন্ধু তাঁকে এ বিষয়ে অবহিত করেন। 
কিন্তু ততদিনে তাঁর যা ক্ষতি হওয়ার হয়ে গিয়েছে। স্বাতী জানাচ্ছেন, ‘আমার পক্ষে বাড়ি থেকে বেরনোই কঠিন হয়ে দাঁড়িয়েছিল। মনে হতো, রাস্তায় বেরোলেই লোকে আমাকে চিনে ফেলবে, এবং খারাপ নজরে দেখবে।’ 
বাধ্য হয়ে পুলিশের দ্বারস্থ হন স্বাতী। গত ৭ জানুয়ারি থানায় অভিযোগ দায়ের করেন ওই যুবকের নামে। তথ্যপ্রযুক্তি আইনে যুবকের বিরুদ্ধে মামলা দায়ের করে পুলিশ। 
তদন্ত চলতে থাকে। কিন্তু তরুণীকে যাতে আরও অবমানিত হতে না হয়, তা নিশ্চিত করার জন্য দ্রুত ওই সমস্ত সাইট থেকে তাঁর ছবিগুলো সরিয়ে ফেলা জরুরি ছিল। আইন মেনে পুলিশের তরফে ডিপার্টমেন্ট অফ টেকনোলজিতে এই বিষয়ে আবেদন জানানো হয়। কিন্তু সেই ডিপার্টমেন্ট পুলিশকে জানায়, কোর্টের অর্ডার ছাড়া কোনও সাইট থেকে কোনও কনটেন্ট সরিয়ে ফেলা সম্ভব নয়। 
সাইবার বিশেষজ্ঞ এবং আইনজীবী প্রশান্ত মালি এই বিষয়ে সংবাদমাধ্যমকে জানান, ২০১৫-এ একটি মামলার রায় ঘোষণার সময়ে সুপ্রিম কোর্ট নির্দেশ দেয়, কোনও মধ্যস্থতাকারী সংস্থার আবেদনের পরিপ্রেক্ষিতে যদি কোনও সরকারি বিভাগকে কোনও ওয়েবাসইট থেকে এক বা একাধিক কনটেন্ট সরিয়ে নিতে হয়, তা হলে আদালতের অর্ডার লাগবে।
তদন্তকারী অফিসার কামিনী গুপ্তার উদ্যোগে এই অর্ডার সংগ্রহ করতে করতে ষোলো দিন পেরিয়ে যায়। শেষ পর্যন্ত ২৩ জানুয়ারি মেলে সেই কাঙ্ক্ষিত অর্ডার। তার পরেই সংশ্লিষ্ট পর্ন সাইট থেকে তরুণীর আপত্তিকর ছবিগুলো সরিয়ে নেওয়া হয়। জানা গিয়েছে, পুলিশের একটি দল অভিযুক্তের খোঁজে গুয়াহাটি পাড়ি দিয়েছে। 
কিন্তু এই ঘটনার পরিপ্রেক্ষিতে দেশের আইনি ব্যবস্থা আবারও তীব্র সমালোচনার সম্মুখীন হয়েছে। এমনিতেই দীর্ঘসূত্রিতার কারণে ভারতের বিচার ব্যবস্থার যথেষ্ট দুর্নাম রয়েছে। তা হলেও যেখানে একটি মেয়ের সম্মান প্রশ্নের মুখে সেখানে একটি সংশ্লিষ্ট দফতরগুলি কি আর একটু মানবিক হতে পারে না! সাইবার বিশেষজ্ঞ পবন দুগ্গল এই প্রসঙ্গে বলছেন, ‘সাইবার বালিইং-এর ফলে যে ক্ষতি হয় এক জন মানুষের, তা অপূরণীয়। সে ক্ষেত্রে দ্রুত পদক্ষেপ নিলে কমতে পারে সেই ক্ষতির পরিমাণ। এর জন্য আইনের প্রয়োজনীয় সংশোধন প্রয়োজন।’